INSTRUKS FOR GANGTILSYN VED BLINDERN STUDENTERHJEM

1. På hver gang skal det være to gangtilsyn, med unntak av hovedbygget hvor det kan være tre. Disse utnevnes av Kollegiet for ett semester av gangen. Perioden regnes likevel ikke avsluttet før nytt gangtilsyn er tilsatt. Det samme gjelder ved flytting til en annen gang.
2. Gangtilsynet skal gripe inn overfor bråk, gi beskjed til den/de ansvarlige og be denne/disse dempe seg. Dersom påtale fra gangtilsyn ikke får den følge at bråket opphører eller dempes til et akseptabelt nivå, skal Kollegiet kontaktes umiddelbart
3. Rotid på hjemmet er kl. 23:00 – 07:00 på hverdager, og ellers kl. 24:00 – 08:00 på dager før helligdager, helligdager og 17. mai. I disse tidsrom skal støy ikke forekomme.
4. For 200- og 300-gangen gjelder særskilt reglement. På 400- gangen tolereres generelt mer bråk enn på de øvrige gangene.
5. Gangtilsynet er ikke begrenset til å kun påtale bråk i sin gang. Dersom bråk fra andre ganger, rom eller utearealer forstyrrer rotiden på gangtilsynets gang, skal gangtilsynet påtale dette jfr. pkt. 2.
6. Ved tekniske feil, mangler og uregelmessigmeter på gangen og de tilhørende toaletter, plikter gangtilsynet å gi beskjed til kontoret eller direkte til vaktmester.
7. Gangtilsynet skal påtale rot i gangene, og ellers annen oppbevaring av gjenstander på fellesområder. Dersom slik påtale ikke tas til følge skal rotet rapporteres til Kollegiet.
8. I god tid før begynnelsen av eksamensperioder skal gangtilsynet lage en eksamensliste og henge denne ved inngangen til sin gang. Gangtilsynet skal være ekstra påpasselige med at det ikke forekommer bråk som kan forstyrre beboere som skal ha eksamen.
9. Gangtilsynet skal alltid ha et visst lager av lyspærer tilgjengelig for beboerne. Dette skal hovedsakelig dekke etterspørsel i helger og ferier.
10. Gangtilsynet plikter å sette seg inn i den til enhver tid gjeldende branninstruks ved Blindern Studenterhjem. Ved brannalarm skal gangtilsynet utføre de oppgaver som branninstruksen forespeiler.
11. Kollegiet skal innkalle gangtilsyn til møte minst en gang per semester for å oppdatere gangtilsynene på deres oppgaver. På dette møtet leveres også gangtilsynets utstyr ut og nødvendige ark. Hvis nye gantilsyn blir tilsatt midt i et semester er det Kollegiets ansvar å oppdatere det nye gangtilsynet på deres oppgaver.

Vedtatt av Kollegiet 18.01.77

Med endring av Kollegiet 06.10.81

Med endring av Kollegiet 19.02.92

Med endring av Kollegiet 06.01.97

Med endring av Kollegiet 12.03.01

Med endring av Kollegiet 06.02.06

Med endring av Kollegiet 15.11.10